Γνωμοδότηση της Επιτροπής των Περιφερειών με θέμα την «Πρόταση Απόφασης του Ευρωπαϊκού Κοινοβουλίου και του Συμβουλίου για την αναθεώρηση του προγράμματος της Ευρωπαϊκής Κοινότητας σχετικά με την πολιτική και τη δράση για το περιβάλλον και την αειφόρο ανάπτυξη - "Στόχος η αειφορία"»

(97/C 34/03)

Η ΕΠΙΤΡΟΠΗ ΤΩΝ ΠΕΡΙΦΕΡΕΙΩΝ,

έχοντας υπόψη την Πρόταση της Επιτροπής προς το Ευρωπαϊκό Κοινοβούλιο και το Συμβούλιο [COM(95) 647 τελικό - 96/0027 (COD)] () 7

έχοντας υπόψη την απόφαση της Επιτροπής από 29 Φεβρουαρίου 1996, με την οποία εζήτησε τη γνώμη της 7

έχοντας υπόψη την απόφαση της από 18 Ιουλίου 1995, βάσει της οποίας η προετοιμασία της ανωτέρω γνωμοδότησης ανατέθηκε στην επιτροπή 5 7

έχοντας υπόψη τη γνωμοδότηση της επιτροπής 5 που υιοθετήθηκε ομόφωνα στις 16 Απριλίου 1996 (Εισηγητής ο κ. von Plottnitz) (CdR 142/96 rιv.) 7

υιοθέτησε κατά πλειοψηφία στην 14η σύνοδο ολομέλειας της 18ης και 19ης Σεπτεμβρίου 1996 (συνεδρίαση της 18ης Σεπτεμβρίου), την παρούσα γνωμοδότηση.

ΕΙΣΑΓΩΓΗ

Στις 18 Μαρτίου 1992, η Επιτροπή υιοθέτησε το πρόγραμμα της Ευρωπαϊκής Κοινότητας σχετικά με την πολιτική και τη δράση για το περιβάλλον και τη βιώσιμη ανάπτυξη (Πέμπτο πρόγραμμα δράσης για το περιβάλλον), το Ευρωπαϊκό Κοινοβούλιο το επιδοκίμασε και το Συμβούλιο Υπουργών το ενέκρινε. Το πρόγραμμα καλύπτει την περίοδο έως το 2000.

Στο δεύτερο μέρος, κεφάλαιο 16 του 5ου προγράμματος δράσης προβλέπεται η επανεξέτασή του πριν από το 1995. Στις 10 Ιανουαρίου 1996, η Επιτροπή παρουσίασε τα αποτελέσματα της επανεξέτασης σε μια εκτενή έκθεση σχετικά με την εφαρμογή του προγράμματος (). Η έκθεση αυτή συμπληρώνεται από την έκθεση σχετικά με την κατάσταση του περιβάλλοντος που υπέβαλε στις 10 Νοεμβρίου 1995 ο Ευρωπαϊκός Οργανισμός Περιβάλλοντος.

Οι εκθέσεις καταλήγουν στο συμπέρασμα ότι εξακολουθεί να ισχύει η στρατηγική που θεσπίστηκε στο 5ο πρόγραμμα δράσης για το περιβάλλον με στόχο την επίτευξη μιας βιώσιμης και συμβατής προς το περιβάλλον ανάπτυξης. Ωστόσο, είναι απαραίτητο να ληφθούν μέτρα για μια αποτελεσματική και ταχεία εφαρμογή του προγράμματος, προκειμένου να επιτευχθούν οι στόχοι που έχουν τεθεί για το έτος 2000 και μετέπειτα. Συγκεκριμένα, πρέπει να ανανεωθεί η πολιτική δέσμευση για μια ουσιαστική εφαρμογή των απαραίτητων μέτρων, να τεθούν νέες προτεραιότητες και να μετατραπούν οι γενικές εξαγγελίες του προγράμματος σε πρακτικά και επιχειρησιακά μέσα.

Για το λόγο αυτό, η Επιτροπή υπέβαλε στο Ευρωπαϊκό Κοινοβούλιο και το Συμβούλιο πρόταση απόφασης για ένα σχέδιο δράσης, το οποίο μπορεί να υιοθετηθεί με τη διαδικασία συναπόφασης που προβλέπεται από το άρθρο 189 Β. Το προτεινόμενο σχέδιο δράσης βασίζεται στη νέα νομική βάση που παρέχει το άρθρο 130 Σ, παράγραφος 3 της Συνθήκης ΕΚ. Η Επιτροπή προσδοκεί να καταστήσει περισσότερο νομότυπο τον περιβαλλοντικό προσανατολισμό της για τα επόμενα έτη.

Η περιβαλλοντική πολιτική της Επιτροπής ουσιαστικά επιδιώκει να αντιμετωπίσει με άμεσο τρόπο τα πιεστικά οικολογικά προβλήματα μέσω ενσωμάτωσης της περιβαλλοντικής πολιτικής σε άλλες πολιτικές. Με αυτόν τον τρόπο, θα γίνει δυνατό να αποφευχθούν περιβαλλοντικά προβλήματα που προκαλούνται ή ενισχύονται από άλλες πολιτικές (π.χ. μια οδηγία για τα νιτρικά δεν θα ήταν απαραίτητη εάν στη γεωργία, η χρήση λιπασμάτων πραγματοποιείτο με τρόπο συμβατό προς το περιβάλλον).

Η Επιτροπή τονίζει ότι στην ίδια εμπίπτει σημαντικός ρόλος για την υλοποίηση των αιτημάτων που διατυπώθηκαν. Η Επιτροπή επιθυμεί να καταβάλει κάθε προσπάθεια, προκειμένου, στα μέτρα που εκδίδει η ίδια, να λαμβάνεται εντονότερα υπόψη η περιβαλλοντική διάσταση. Παράλληλα, η Επιτροπή αναγνωρίζει ότι η πλήρης συνεκτίμηση της καθολικής προσέγγισης κατά τη διεξαγωγή των εργασιών στις διάφορες υπηρεσίες της δεν έχει ακόμη υλοποιηθεί.

ΓΕΝΙΚΕΣ ΠΑΡΑΤΗΡΗΣΕΙΣ

Η ΕΤΠ εκφράζει την ικανοποίησή της για την απόφαση της Επιτροπής να επιλέξει το άρθρο 189 Β διότι έτσι το σχέδιο δράσης καθίσταται περισσότερο νομότυπο. Η ΕΤΠ εκφράζει επίσης την ικανοποίησή της για τη γενική προσέγγιση που περιλαμβάνεται στην αιτιολογική έκθεση της πρότασης απόφασης. Με τις προτάσεις αυτές, η Επιτροπή πραγματοποιεί ορθή ανάλυση των υφιστάμενων ελλείψεων, θέτει τις ορθές προτεραιότητες και ορίζει τις απαραίτητες νέες στρατηγικές.

Το ίδιο το σχέδιο δράσης δεν περιλαμβάνει συγκεκριμένους και διακριβώσιμους στόχους. Η ΕΤΠ ελπίζει σχετικά ότι ο μόνος λόγος γι'αυτό είναι η αποστολή του σχεδίου δράσης δηλ. η ενθάρρυνση της εφαρμογής του 5ου προγράμματος δράσης για το περιβάλλον και ότι δεν υπάρχει πρόθεση για εγκατάλειψη των λεπτομερών και συγκεκριμένων στόχων που έθεσε το 5ο πρόγραμμα δράσης για το περιβάλλον.

Οι περιφερειακοί και τοπικοί οργανισμοί ενδιαφέρονται απευθείας για τις επιπτώσεις της κοινοτικής πολιτικής για το περιβάλλον, επειδή είναι υπεύθυνοι για την προμήθεια ύδατος, την αποχέτευση, τη διαχείριση των αποβλήτων, την πολιτική μεταφορών για τις πόλεις και τις περιοχές τους, καθώς και για την προστασία της υγείας. Δηλώνουν ρητώς ότι είναι έτοιμοι να συνεργασθούν κατά την εφαρμογή των αναγκαίων μέτρων. Η ΕΤΠ θεωρεί ότι έχει μεγάλη αξία όπως το σχέδιο δράσης μην περιορισθεί σε γενικές εκφράσεις, αλλά όπως κατονομάζει με συγκεκριμένο τρόπο τα βασικά σημεία της περιβαλλοντικής πολιτικής κατά τα προσεχή έτη.

Η γνωμοδότηση της ΕΤΠ για τα συγκεκριμένα αυτά σημεία αποτελείται κυρίως από τις ακόλουθες συγκεκριμένες προτάσεις.

Ακριβώς επειδή τη διοικητική ευθύνη για την εφαρμογή της νομοθεσίας της ΕΕ στον τομέα του περιβάλλοντος τη φέρουν συχνά οι τοπικές και περιφερειακές αρχές των κρατών μελών, είναι επίσης σημαντικό να στρέψει η Επιτροπή την προσοχή της στις διοικητικές και οικονομικές επιπτώσεις που μπορούν να συνεπάγονται γι'αυτή οι πρωτοβουλίες της ΕΕ στον τομέα του περιβάλλοντος.

Για το λόγο αυτό, η ΕΤΠ επιθυμεί να προτρέψει την Επιτροπή να αναθέσει στην πράξη στις τοπικές και περιφερειακές αρχές την εκτίμηση των οικονομικών και διοικητικών επιπτώσεων, ώστε να αποτελεί στοιχείο επί του οποίου θα βασίζονται οι αποφάσεις του Συμβουλίου για τον τομέα του περιβάλλοντος.

Παραπέμποντας στη γνωμοδότηση της ΕΤΠ, σχετικά με την αναθερεώρηση της Συνθήκης, για την ΕΕ, στην οποία διατυπώνεται η επιθυμία για τη διεύρυνση των αρμοδιοτήτων της ΕΤΠ, πρέπει να τονίσει και πάλι ότι αναμένει να συμπεριληφθεί στο μέλλον και ο τομέας του περιβάλλοντος στην υποχρέωση διαβούλευσης.

Ακόμη, η ΕΤΠ ζητεί να ληφθεί υπόψη τόσο η απόφαση των υπουργών περιβάλλοντος των περιφερειών της Ευρώπης, η οποία συντάχθηκε στη Βαλέντσια το Νοέμβριο 1995 και αφορά την πολιτική περιβάλλοντος, όσο και ο Χάρτης της Βαλέντσια που υιοθετήθηκε με την ευκαιρία. Πρέπει επίσης να αναγνωριστούν τα αποτελέσματα του ΗΑΒΙΤΑΤ ΙΙ και ιδιαίτερα των σχεδίων δράσης στα πλαίσια της Local Agenda 21 για την προώθηση της αειφόρου ανάπτυξης που θα καταρτισθούν από τις αρχές της τοπικής αυτοδιοίκησης και περιφερειακής διοίκησης.

ΤΜΗΜΑ 1: ΒΑΣΙΚΕΣ ΠΡΟΤΕΡΑΙΟΤΗΤΕΣ

Άρθρο 2: Ένταξη του περιβαλλοντικού προβληματισμού σε άλλες πολιτικές

Πρέπει να ενισχυθεί η ενσωμάτωση του περιβαλλοντικού προβληματισμού στη γεωργική πολιτική, την πολιτική μεταφορών, ενέργειας, βιομηχανίας και τουρισμού. Συγκεκριμένα, η ΕΤΠ συνιστά τα εξής:

2.1. Προτεραιότητες στον τομέα της γεωργίας

Η ΕΤΠ διαπιστώνει ότι η σύγκρουση μεταξύ προστασίας του περιβάλλοντος και γεωργίας επικεντρώνεται στις επιπτώσεις για τα ύδατα και το έδαφος. Οι επιπτώσεις παρόμοιων περιβαλλοντικών ζημιών ενδιαφέρουν, προπαντός, τους τοπικούς και περιφερειακούς οργανισμούς. Συχνά είναι δυνατό οι υπαίτιοι αυτών των ζημιών να μην ευρίσκονται πλέον και έτσι οι τοπικοί και περιφερειακοί οργανισμοί να είναι αναγκασμένοι να τις εξαλείψουν με υψηλή οικονομική δαπάνη, πράγμα που αποτελεί ένα πρόβλημα γι'αυτούς. Η ΕΤΠ θεωρεί ορθό όπως βάση όλων των σκέψεων για περισσότερη περιβαλλοντική προστασία στη γεωργία είναι η σύνδεση επιδοτήσεων με οικολογικά κριτήρια. Τούτο σημαίνει ότι στο μέλλον οι μηχανισμοί στήριξης τιμών θα χρησιμοποιούνται εάν συνδέονται με υποστήριξη του περιβάλλοντος. Τα συνοδευτικά μέτρα βάσει της μεταρρύθμισης της ΚΓΠ - με ιδιαίτερη έμφαση στο σύνολο της ενθάρρυνσης μεθόδων παραγωγής φιλικών για το περιβάλλον και τη μέριμνα για το έδαφος - επιβάλλεται να διατηρηθούν και πέραν του 1997 ως ανεξάρτητος μηχανισμός ενθάρρυνσης.

Η κοινή γεωργική πολιτική πρέπει να επιδιώξει να ενθαρρύνει τους γεωργούς να εισάγουν υψηλότερα περιβαλλοντικά πρότυπα και να ακολουθήσουν βιώσιμες και περιβαλλοντικές οικονομικές πρακτικές κατά την εξασφάλιση, μακροπρόθεσμα, των εσόδων της επιχείρησης. Ορισμένες περιφέρειες διαθέτουν εμπειρία στα σχέδια συνεργασίας σύμφωνα με τα οποία η γεωργία θα πρέπει να μεταβληθεί σε μια δραστηριότητα βελτίωσης των υδάτων. Πρέπει να προωθηθούν μέθοδοι καλλιέργειας της γης, έτσι που να επιτυγχάνεται η εξοικονόμηση υδάτινων πόρων και η παραγωγή περιβαλλοντικών αποτελεσμάτων.

Οι προβλεπόμενες τακτικές εκθέσεις σχετικά με την επιβάρυνση που προκαλούν οι γεωργικές πρακτικές θα πρέπει να πραγματοποιηθούν έτσι ώστε να παρέχουν για κάθε πολιτική της ΕΕ, να παρέχουν μια πραγματική εικόνα σχετικά με τις υφιστάμενες περιβαλλοντικές ζημίες καθώς και με εκείνες που οφείλονται στα λιπάσματα, τα φυτοφάρμακα και τη διάβρωση. Τα μη αποικοδομήσιμα και μακροπρόθεσμα βλαβερά για το περιβάλλον φυτοφάρμακα επιβάλλεται, σε γενικές γραμμές, να απαγορευθούν.

Σχετικά η ΕΤΠ προτείνει όπως κατά την πορεία της αξιολόγησης όλων των φυτοφαρμάκων των οποίων η χρήση επιτρέπεται στην ΕΕ θεσπισθούν περισσότερο ομοιόμορφα και αυστηρά κριτήρια. Η αξιολόγηση επιβάλλεται να γίνει βάσει της οδηγίας 91/414/ΕΟΚ ().

Η χρήση της υγρής κοπριάς πρέπει να συνδεθεί με μια ρύθμιση που θα αναπτυχθεί με βάση τα κριτήρια της περιβαλλοντικής συμβατότητας. Η οδηγία για τη χρήση της λάσπης των εγκαταστάσεων καθαρισμού (86/278/ΕΟΚ) () επιβάλλεται να γίνει αυστηρότερη, έτσι ώστε οι σημερινές οριακές τιμές της οδηγίας να γίνουν αυστηρότερες και να εισαχθούν, επίσης, οριακές τιμές και για άλλες μη φιλικές προς το περιβάλλον ύλες εκτός από εκείνες που περιέχονται σήμερα στην οδηγία.

Η ΕΤΠ επιθυμεί ωστόσο να επισημάνει ότι η εφαρμογή των μέτρων «οικολογικής συμβατότητας» της ευρωπαϊκής γεωργίας θα πρέπει να συμπεριλαμβάνει τον ορισμό εύλογων προθεσμιών και τη διάθεση επαρκών οικονομικών μέσων ώστε να καταστεί δυνατή η μετατροπή των σημερινών μεθόδων και πρακτικών καλλιέργειας σε άλλες λιγότερο εντατικές και περισσότερο φιλικές προς το περιβάλλον.

Η ΕΤΠ τονίζει ότι η Επιτροπή πρέπει να εξετάσει με ποιό τρόπο θα μπορούσε να ενθαρρυνθεί η εφαρμογή μέτρων αυτού του τύπου στις τρίτες χώρες από τις οποίες η ΕΕ εισάγει γεωργικά προϊόντα. Αν δεν γίνει αυτό, θα μπορούσε να προκύψει όχι μόνο αθέμιτος ανταγωνισμός με τους ευρωπαίους παραγωγούς, αλλά και μεταφορά των περιβαλλοντικών ζημιών από τις χώρες κατανάλωσης στις χώρες παραγωγής.

Κατά την υλοποίηση της τοπικής και περιφερειακής πολιτικής για τα δάση είναι απαραίτητο να τονισθεί με σαφή τρόπο η αξίωση για διατήρηση και αναδάσωση αποψιλωμένων δασικών χώρων, ιδιαίτερα στις νότιες περιοχές της ΕΕ, αλλά και σε περιοχές που έχουν βλάβες λόγω εξορύξεων ή βρίσκονται κοντά σε πληθυσμιακά κέντρα. Ιδιαίτερα είναι ανάγκη μέσω μέτρων για την πρόληψη δασικών πυρκαγιών να βελτιωθεί η προστασία των υφιστάμενων δασικών περιοχών.

Τα περιφερειακά φυσικά πάρκα αποτελούν καλό παράδειγμα για μια συνεπή ανάπτυξη και συνεπώς πρέπει να διατηρηθούν.

2.2. Προτεραιότητες στον τομέα των μεταφορών

Η ΕΤΠ εκφράζει την απογοήτευσή της διότι το περιεχόμενο του σχεδίου δράσης στον τομέα των μεταφορών είναι διατυπωμένο με τρόπο τόσο γενικό ώστε δεν μπορεί να αναγνωρισθεί με σαφήνεια τι ακριβώς επιθυμεί να εφαρμόσει η Επιτροπή. Συγκεκριμένες αναφορές περιλαμβάνονται μόνον όσον αφορά τα αιτήματα για τις εκπομπές ρύπων και το θόρυβο που προκαλούν τα οδικά οχήματα και τα αεροσκάφη καθώς και για τα πρότυπα ποιότητας των καυσίμων. Όμως, και για το ζήτημα αυτό απαιτείται ακριβέστερη διατύπωση.

Η ΕΤΠ εκφράζει την ικανοποίησή της για το Πράσινο Βιβλίο της Επιτροπής της 20ής Δεκεμβρίου 1995 () σχετικά με το περιβαλλοντικό κόστος των μεταφορών. Πρέπει να δοθεί σημαντική προτεραιότητα στη διαμόρφωση μέτρων για την καλύτερη ενσωμάτωση του εξωτερικού κόστους στις τιμές των μεταφορών προκειμένου να επηρεαστούν θετικά οι επιλογές των χρηστών ώστε να επιτευχθεί ορθολογισμός της ζήτησης στον τομέα των μεταφορών. Μόνον εάν υποβληθούν πειστικοί συνολικοί ενοποιημένοι λογαριασμοί, θα γίνει δυνατό να επιτευχθεί η αποδοχή του χρήστη στα κοινοτικά μέτρα για αυστηρότερες τεχνικές προδιαγραφές, αισθητή αύξηση των κατώτερων φορολογικών συντελεστών για τα καύσιμα και απαραίτητα μέτρα για τον εκσυγχρονισμό και τη δημιουργία ευρωπαϊκών διασυνοριακών μεταφορικών δομών.

Για τα επόμενα έτη, επείγει η θέσπιση ρυθμίσεων για τη μείωση του μέσου όρου κατανάλωσης καυσίμων όλων των νέων οχημάτων σε συνδυασμό με ένα δεσμευτικό όριο για το CO2. Επίσης, θα πρέπει να εξετασθεί εάν θα είναι ανάγκη να καταργηθούν έως το 2000 τα μη καταλυτικά οχήματα. Η περιεκτικότητα των καυσίμων σε βενζόλιο πρέπει να μειωθεί όσο το δυνατόν ταχύτερα στο 1 %.

Επιπλέον και οι αεροπορικές μεταφορές πρέπει να ληφθούν υπόψη κατά την εξέταση των δεσμευτικών ρυθμίσεων για τον περιορισμό των ρύπων. Η φορολογία των καυσίμων για τα αεροσκάφη και η αύξηση των φόρων για τέτοιου είδους καύσιμα δεν εξυπηρετεί μόνο τη διευθέτηση των πόρων και συνεπώς την προστασία του περιβάλλοντος αλλά έχει και επιθυμητές δευτερογενείς επιδράσεις, διότι θα συμβάλει στην μείωση του κόστους του παράγοντα εργασία, αν τα κράτη μέλη χρησιμοποιήσουν τους εισπραττόμενους φόρους για την μείωση των μη μισθολογικού κόστους. Οι πιστώσεις των διαρθρωτικών ταμείων και του ταμείου συνοχής πρέπει να χρησιμοποιηθούν εντονότερα για τη δημιουργία σύγχρονων δημόσιων μέσων μεταφοράς και μέσων μεταφοράς συμβατών προς το περιβάλλον.

2.3. Προτεραιότητες στον τομέα της ενέργειας

Η ΕΤΠ συμφωνεί με τη γενική προσέγγιση του σχεδίου δράσης αν και η προσέγγιση αυτή δεν είναι πολύ συγκεκριμένη. Η ΕΤΠ εκφράζει τη λύπη της διότι δεν επιτεύχθηκε η καθιέρωση ενός φόρου επί του CO2 και επί της ενέργειας σε όλη την Ευρώπη και εκφράζει την ελπίδα ότι η Επιτροπή θα δώσει συνέχεια στην αρχική εκτίμηση.

Η ΕΤΠ εκφράζει τη λύπη της διότι η τακτική προώθησης της Επιτροπής προσανατολίζεται ακόμη σε μεγάλο βαθμό στην αύξηση της ικανότητας των οργανισμών εφοδιασμού με ενέργεια. Οι πιστώσεις πρέπει να χρησιμοποιηθούν για τη μείωση της κατανάλωσης και να στραφούν προς τη μείωση των αναγκών.

Η ΕΤΠ υπογραμμίζει τη σημασία της ενέργειας που παράγεται σε τοπικό ή περιφερειακό επίπεδο, ιδίως μέσω ανανεώσιμων μορφών ενέργειας. Θεωρεί ικανοποιητική τη συγκεκριμένη αναφορά της Επιτροπής στη στήριξη αυτών των μορφών ενέργειας. Τέλος, θα πρέπει να εξαλειφθούν ρυθμίσεις για τον ανταγωνισμό που θέτουν εμπόδια στη χρήση τέτοιων μορφών ενέργειας.

2.4. Προτεραιότητες στον τομέα της βιομηχανίας

Η ΕΤΠ εκφράζει την ικανοποίησή της για τις προτεινόμενες προτεραιότητες στον τομέα της βιομηχανίας διότι είναι σε θέση να ενισχύσουν την ευθύνη των επιχειρήσεων εκ των προϊόντων και της παραγωγής τους και να επισημάνουν τα πλεονεκτήματα των οικονομικών δραστηριοτήτων στο πλαίσιο μιας βιώσιμης και συμβατής προς το περιβάλλον ανάπτυξης. Ακόμη, κατά την ενδεχόμενη συνεκτίμηση των τοπικών περιβαλλοντικών συνθηκών συγκεκριμένων γεωγραφικών τοποθεσιών, πρέπει να διασφαλισθεί ότι θα λαμβάνεται υπόψη η αρχή του εφοδιασμού μέσω της θέσπισης οριακών τιμών εκπομπών, οι οποίες πρέπει να προκύπτουν από τις καλύτερες δυνατές υφιστάμενες πρακτικές.

Όσον αφορά το σύστημα περιβαλλοντικής διαχείρισης και ελέγχου (ΕΜΑS), η ΕΤΠ το θεωρεί αντιπαραγωγικό εάν θεσπιστούν υπερεθνικά πρότυπα, με απαιτήσεις αυστηρότερες από εκείνες του συστήματος περιβαλλοντικής διαχείρισης και ελέγχου. Η Επιτροπή καλείται να κάνει χρήση των δυνατοτήτων που της παρέχονται βάσει της διαδικασίας αναγνώρισης των εθνικών προτύπων και, έτσι, να εμποδίσει την απόπειρα διαφυγής από τα υψηλά επίπεδα του συστήματος περιβαλλοντικής διαχείρισης και ελέγχου.

Η ΕΤΠ υποστηρίζει την αποφασιστικότητα της Επιτροπής να προωθήσει τα προϊόντα μακράς διαρκείας διότι η κατανάλωση των πόρων στις χώρες της ΕΕ είναι, όπως και στο παρελθόν, το ίδιο υψηλή. Η προβλεπόμενη προσαρμογή των νομικών ρυθμίσεων όσον αφορά τον ενιαίο και εκτενή έλεγχο των βιομηχανικών εγκαταστάσεων και η σχεδιαζόμενη συγκέντρωση του κατακερματισμένου τεχνικού περιβαλλοντικού δικαίου οδηγούν στην απλοποίηση των διαδικασιών χορήγησης άδειας από τις τοπικές και περιφερειακές αρχές. Για το λόγο αυτό, η προβλεπόμενη συγκέντρωση των νομικών ρυθμίσεων σε ενιαίο κείμενο είναι σαφώς θετική.

2.5. Προτεραιότητες στον τομέα του τουρισμού

Η προστασία του περιβάλλοντος και ο τουρισμός έχουν ένα κοινό μακροπρόθεσμο συμφέρον όσον αφορά τη διατήρηση της ομορφιάς του τοπίου και την προστασία της φύσης. Η ΕΤΠ θεωρεί ότι απαιτείται ένα σύστημα δεικτών και μετρήσεων προς το σκοπό ελέγχου αξιολόγησης των επιπτώσεων της τουριστικής εκμετάλλευσης στις διάφορες τοποθεσίες και την διευκόλυνση της λήψης μέτρων προστασίας.

Όσον αφορά τα νέα σημαντικά σχέδια στον τομέα της προστασίας του περιβάλλοντος, τα οποία έχουν σημαντικές περιβαλλοντικές επιπτώσεις, οι περιφέρειες αναλαμβάνουν να προβαίνουν με ιδία πρωτοβουλία σε εξέταση της συμβατότητας με το περιβάλλον και να αναδιαμορφώσουν, αν είναι ανάγκη, υφιστάμενες διευθετήσεις με προσανατολισμό το περιβάλλον. Ένας ήπιος τουρισμός θεωρείται αποφασιστική συμβολή των περιφερειών για μια βιώσιμη ανάπτυξη.

Άρθρο 3: Διεύρυνση του φάσματος των μέσων

3.1. Η ΕΤΠ υποστηρίζει την πρόθεση της Επιτροπής, σύμφωνα με την οποία διάφορα μέσα που προσανατολίζονται στην αγορά σε συνδυασμό με τα πειθαρχικά μέσα θα ενισχύσουν το δεύτερο πυλώνα της περιβαλλοντικής πολιτικής της ΕΕ. Η ΕΤΠ εκφράζει την ελπίδα ότι η πρόταση αυτή θα μεταφρασθεί, το συντομότερο δυνατό, σε συγκεκριμένες πρωτοβουλίες, οι οποίες θα υποβληθούν στην ΕΤΠ για να εκτιμηθούν οι συνέπειές τους σε περιφερειακό και τοπικό επίπεδο. Συνεπώς, καλείται η Επιτροπή να ενισχύσει τις προσπάθειες επιβολής ευρωπαϊκών φόρων.

Ακόμη, η Επιτροπή θα πρέπει να επιδιώξει ώστε τα περιβαλλοντικά ζητήματα να συνδεθούν εντονότερα με τα θέματα του διεθνούς εμπορίου.

3.2. Προτεραιότητες όσον αφορά τα οριζόντια μέσα

Η ΕΤΠ καλεί την Επιτροπή να δοκιμάσει την σχεδιαζόμενη εκτίμηση των περιβαλλοντικών επιπτώσεων των σχεδίων και των προγραμμάτων κατά αρχάς στα δικά της σχέδια. Κατά τη χρήση των πιστώσεων των διαρθρωτικών ταμείων και του ταμείου συνοχής, θα πρέπει ζητείται βεβαίωση ότι οι πιστώσεις αυτές θα χρησιμοποιούνται αποκλειστικά προς όφελος της βιώσιμης και συμβατής προς το περιβάλλον ανάπτυξης.

Μετά την περάτωση των μέτρων απαιτείται η καταγραφή των επιπτώσεων από περιβαλλοντικής πλευράς.

Τα πορίσματα του κύκλου εργασίας «περιβάλλον και οικονομική και κοινωνική συνοχή» επιδοκιμάζονται από την ΕΤΠ και πρέπει να ληφθούν υπόψη από την Επιτροπή.

Η ΕΤΠ υποστηρίζει την πρόθεση της Επιτροπής να επεκτείνει το σχέδιο περιβαλλοντικής διαχείρισης και ελέγχου και σε τομείς εκτός βιομηχανίας.

3.3. Προτεραιότητες στη χρήση των κοινοτικών χρηματοδοτικών ενισχύσεων

Η ΕΤΠ υποστηρίζει σαφώς τη βελτίωση στη χρήση των κοινοτικών μηχανισμών χρηματοδοτικών ενισχύσεων ως μέσου προώθησης της βιώσιμης ανάπτυξης. Η ΕΤΠ θεωρεί ότι οι δικαιούχοι των ενισχύσεων θα πρέπει να παρέχουν τη βεβαίωση ότι οι πιστώσεις πράγματι χρησιμοποιούνται υπέρ της προστασίας του περιβάλλοντος. Οι παραβάσεις πρέπει να τιμωρούνται.

Άρθρο 4: Εφαρμογή και επιβολή της νομοθεσίας

Η ΕΤΠ θεωρεί ότι είναι εξαιρετικά σημαντικό να εφαρμοστούν ομοιόμορφα οι κοινοτικές ρυθμίσεις για το περιβάλλον.

Δεδομένου ότι η εφαρμογή του κοινοτικού δικαίου πραγματοποιείται κυρίως από τις τοπικές και περιφερειακές αρχές, οι αρχές αυτές είναι αντιμέτωπες με ανεπαρκώς εναρμονισμένες ρυθμίσεις. Για το λόγο αυτό, πρέπει να πραγματοποιηθεί ακριβής εναρμόνιση των νομικών διατάξεων για το περιβάλλον. Κατά την εναρμόνιση και ενοποίηση των νομικών διατάξεων για το περιβάλλον πρέπει να δίνεται προσοχή στη διατήρηση ή και στη βελτίωση του υφιστάμενου ύψους προστασίας.

Ακόμη, πρέπει να επιλεγούν πιο ρεαλιστικές προθεσμίες για την εφαρμογή και εκτέλεση του κοινοτικού δικαίου. (Τούτο αφορά π.χ. τις προθεσμίες για τις νέες οδηγίες σχετικά με την εκτίμηση των περιβαλλοντικών επιπτώσεων). Οι μεταβατικές ρυθμίσεις πρέπει, σε γενικές γραμμές, να προσαρμοστούν. Θα πρέπει να χρησιμοποιηθούν νομικές έννοιες που να είναι γνωστές σε όλα τα κράτη μέλη.

Επιπλέον, η δημοσίευση των περιβαλλοντικών δεδομένων σε περιφερειακό επίπεδο είναι ορθή καθώς και η κατάρτιση εκθέσεων εμπειρίας σχετικά με την εκτέλεση προκειμένου να ενισχυθεί η δημόσια σαφής εκτέλεση του περιβαλλοντικού δικαίου. Η ΕΤΠ θεωρεί σημαντικό τον έλεγχο της εφαρμογής του κοινοτικού δικαίου για το περιβάλλον μέσω της εξασφάλισης ικανοποιητικών συστημάτων μετρήσεων σε εθνικό και περιφερειακό επίπεδο. Σε εξαιρετικές περιπτώσεις, δίνεται η δυνατότητα πραγματοποίησης κοινών δράσεων από τις αρμόδιες αρχές σε κοινοτικό, εθνικό, περιφερειακό ή τοπικό επίπεδο. Θα ήταν χρήσιμο να λάβει η Επιτροπή σχετικά μέτρα.

Η ΕΤΠ επισημαίνει ότι πρέπει να τονισθεί στα κράτη μέλη και στις περιφέρειες ότι, σύμφωνα με την αρχή της επικουρικότητας, χρειάζεται να διευκολυνθεί η πρόσβαση στη δικαιοσύνη σε επίπεδο κρατών μελών και περιφερειών.

Άρθρο 5: Ευαισθητοποίηση

Πρέπει να υποστηριχθούν οι πρωτοβουλίες για βελτίωση της επικοινωνίας και της ενημέρωσης στον τομέα της προστασίας του περιβάλλοντος. Οι πολίτες, οι συνδικαλιστικές οργανώσεις και η βιομηχανία θα πρέπει, ανά πάσα στιγμή, να είναι σε θέση να χρησιμοποιούν τις καλύτερες δυνατές πρακτικές και μεθόδους για την επέκταση της προστασίας του περιβάλλοντος. Ακόμη, πρέπει να υποστηριχθεί η ευρύτερη διάδοση των νέων εξελίξεων στο πλαίσιο των σχεδίων προώθησης του προγράμματος LIFE. Ωστόσο, για τα μέτρα αυτά δεν θα πρέπει να επιβαρυνθεί ο προϋπολογισμός του προγράμματος LIFE αλλά να χορηγηθούν ιδιαίτερες πιστώσεις από τον προϋπολογισμό της Επιτροπής.

Άρθρο 6: Διεθνής συνεργασία

Η διεθνής συνεργασία έχει μεγάλη σημασία. Ιδίως στις χώρες της Ανατολικής Ευρώπης, υφίστανται σημαντικές συσσωρευμένες ανάγκες στον τομέα της προστασίας του περιβάλλοντος. Θα πρέπει να ενισχυθούν περισσότερο οι πρωτοβουλίες των τοπικών και περιφερειακών αρχών της ΕΕ και των αντίστοιχων ανατολικοευρωπαϊκών και μεσογειακών, προκειμένου, αφενός, να προχωρήσει η προστασία του περιβάλλοντος και, αφετέρου, να περιοριστούν οι μεταναστευτικές τάσεις από τις χώρες αυτές.

Ακόμη, η ΕΤΠ επισημαίνει ότι πρέπει να ληφθεί υπόψη ότι το άνοιγμα του προγράμματος LIFE στις χώρες ΧΚΑΕ κατέχει μεγάλη σημασία για αυτές.

Η ΕΤΠ πιστεύει ότι το ζήτημα του περιβάλλοντος ολίγον λαμβάνεται υπόψη σε συνάρτηση με θέματα διεθνών συναλλαγών. Παροτρύνει την Επιτροπή όπως αναπτύξει ήδη από τώρα λεπτομερείς σκέψεις για την ένταξη της προστασίας του περιβάλλοντος σε θέματα διεθνών συναλλαγών και όπως συμπεριλάβει τις σκέψεις αυτές στις προσεχείς διαπραγματεύσεις του ΠΟΕ.

ΜΕΡΟΣ 2 - ΑΛΛΑ ΖΗΤΗΜΑΤΑ ΣΤΑ ΟΠΟΙΑ ΠΡΕΠΕΙ ΝΑ ΔΟΘΕΙ ΠΡΟΣΟΧΗ

Η ΕΤΠ εκφράζει την ικανοποίησή της για την επιλογή της Επιτροπής όσον αφορά πέντε περαιτέρω τομείς που χρήζουν προσοχής.

Άρθρο 7: Βελτίωση της βάσης λήψεως αποφάσεων στον τομέα της περιβαλλοντικής πολιτικής

Η ΕΤΠ εκφράζει την ιδιαίτερη ικανοποίησή της για την πρόθεση να καταρτισθεί επιστημονική βάση για την εκτίμηση των περιβαλλοντικών επιπτώσεων. Όσον αφορά την εκτίμηση των περιβαλλοντικών επιπτώσεων των σχεδίων, θα ήταν ιδιαίτερα σημαντικό να διευκρινισθεί ο τρόπος εκτίμησης των αλληλεπιδράσεων μεταξύ των περιβαλλοντικών δεικτών.

Ακόμη, μεγάλη σημασία έχει η συνεκτίμηση του περιβαλλοντικού κόστους και συμφέροντος στους εθνικούς λογαριασμούς.

Άρθρο 8: Βιώσιμα πρότυπα παραγωγής και κατανάλωσης

Πρέπει να υποστηριχθεί η πρόθεση της Επιτροπής. Δυστυχώς, δεν παρέχονται λεπτομέρειες για τον τρόπο με τον οποίο η Επιτροπή προτίθεται να επιδιώξει το στόχο που αποκαλείται «Βιώσιμα πρότυπα παραγωγής και κατανάλωσης».

Η Επιτροπή των Περιφερειών ζητεί από την Επιτροπή, οι ρυθμίσεις και αποφάσεις των τοπικών και περιφερειακών αρχών που αφορούν την κατάσταση του περιβάλλοντος σε τοπικό και περιφερειακό επίπεδο και επιδιώκουν τη βελτίωσή του μέσω αυστηρότερων προτύπων, να μην εκλαμβάνεται a priori ότι αντικρούουν τις τέσσερεις θεμελιώδεις ελευθερίες της ΕΕ.

Οι τοπικοί και περιφερειακοί οργανισμοί είναι έτοιμοι όπως κατά την προκήρυξη διαγωνισμών για δημόσιες προμήθειες απαιτούν υψηλά πρότυπα για τα προϊόντα και τις υπηρεσίες.

Άρθρο 9: Κοινή ευθύνη και εταιρικές σχέσεις

Η ΕΤΠ εκφράζει την ικανοποίησή της διότι η Επιτροπή επιθυμεί να ενισχύσει τα πρακτικά μέτρα για την εμβάθυνση των τοπικών και περιφερειακών εταιρικών σχέσεων. Ωστόσο, δεν γίνεται αναφορά σε σαφή σχέδια και προτάσεις.

Άρθρο 10: Προώθηση των τοπικών και περιφερειακών πρωτοβουλιών

Η ΕΤΠ χαίρει διότι η Επιτροπή θα ενισχύσει τοπικές και περιφερειακές πρωτοβουλίες. Οι τελευταίες έχουν ιδιαίτερη σημασία για τη βιώσιμη ανάπτυξη στην Ευρώπη. Ιδιαίτερης σπουδαιότητας είναι τα μέτρα σε συνάρτηση με την εφαρμογή της Agenda 21. Περαιτέρω, θα παρασχεθεί, σε συνεργασία με τις τοπικές ομάδες και συνεργάτες, αξιόλογη συμβολή στη χωροταξία, την ανάπτυξη του αστικού περιβάλλοντος, αλλά και του αγροτικού χώρου. Η δημιουργικότητα των τοπικών πρωτοβουλιών μπορεί να χρησιμοποιηθεί για την περαιτέρω ανάπτυξη υφιστάμενων σχεδίων και για την καλύτερη πληροφόρηση όλων των κοινωνικών ομάδων που συμμετέχουν.

Άρθρο 11: Περιβαλλοντικά θέματα

11.3. Διαχείριση των υδάτινων πόρων

Η ΕΤΠ παραπέμπει στη γνωμοδότησή της της 19ης Ιουλίου 1995 σχετικά με τα «Μέτρα καταπολέμησης των κοινωνικοοικονομικών και περιβαλλοντικών επιπτώσεων της ξηρασίας στη Νότια Ευρώπη» ().

Η ΕΤΠ θεωρεί ιδιαίτερα σημαντική τη θέσπιση ποιοτικών στόχων για το περιβάλλον που να καλύπτουν ολόκληρη την Ευρώπη και η υλοποίησή τους πρέπει να διέπεται από επαρκώς ελαστικές ρυθμίσεις.

Η ΕΤΠ καλεί την Επιτροπή όπως, κατά την πραγματοποιούμενη τώρα αναδιατύπωση της ευρωπαϊκής πολιτικής για την προστασία των υδάτων, εναρμονίσει τις οδηγίες που δεν έχουν εναρμονισθεί έναντι αλλήλων μέχρι τώρα για την προστασία των υδάτων και όπως συνδυάσει την πολιτική για την προστασία των υδάτων με τη γεωργική, βιομηχανική και παραγωγική πολιτική.

Για την προστασία των περιφερειακών και τοπικών συμφερόντων πρέπει να καθορισθούν σε όλη την Ευρώπη οι ακόλουθες αρχές στην υπό εξέταση γενική οδηγία για την προστασία των υδάτων:

- άμεση εφαρμογή της αρχής των εκπομπών αερίων (σε κάθε τομέα ανάλογα με το βαθμό προόδου της τεχνολογίας),

- θέσπιση ποιοτικών στόχων για τα ύδατα και τις προσμείξεις,

- χορήγηση άδειας για τη χρήση των υδάτων σε όλη την Ευρώπη,

- συνεκτίμηση του συνόλου της οικολογικής λειτουργίας των υδάτων (συμπεριλαμβανομένων των ακτών, της χλωρίδας και των λιβαδιών). Η επιδείνωση της κατάστασης των υδάτων δεν είναι δυνατόν να επιτρέπεται,

- αποφυγή ή περιορισμός των τοξικών ουσιών στην πηγή.

Με τη διατύπωση των αρχών αυτών στην οδηγία πλαίσιο για τα ύδατα διασφαλίζεται ότι οι υπόλοιπες οδηγίες για τα ύδατα θα τηρούν τις αρχές αυτές.

Η ΕΤΠ παρατηρεί με ανησυχία την πρόθεση της Επιτροπής να περιορισθεί, καθόσον αφορά την πολιτική υδάτων στη ρύθμιση διαδικασιών και στρατηγικών. Η ΕΤΠ θεωρεί ότι είναι σημαντικότερο να καθιερωθούν, για όλη την Ευρώπη, ουσιαστικά πρότυπα και οριακές τιμές. Μόνο τότε είναι δυνατό να υπάρξει, αφενός, μια ομοιόμορφη περιβαλλοντική ποιότητα και, αφετέρου, ίσοι όροι ανταγωνισμού. Στην προστασία του εδάφους πρέπει να δοθεί η ίδια προτεραιότητα όπως εκείνη που δίδεται στην προστασία των υδάτων και για την εισροή ρύπων. Η ιδιαίτερη σημασία της προστασίας του εδάφους δεν έγκειται μόνο στη διασφάλιση της γεωργικής παραγωγής, αλλά μάλλον στα προβλήματα που δημιουργούνται π.χ. λόγω προσμείξεων με ρύπους ή λόγω διάβρωσης.

11.4. Διαχείριση των αποβλήτων

Η ΕΤΠ εκφράζει την ικανοποίησή της για τους στόχους που θέτει η Επιτροπή. Όσον αφορά την εξάλειψη, θα πρέπει να καταπολεμηθεί η τάση διασυνοριακής μεταφοράς επειδή οι περιφέρειες έχουν αναπτύξει, με μεγάλες δαπάνες, ικανότητα διάθεσης και επεξεργασίας πρέπει το αποκλειστικό τους δικαίωμα για διάθεση και επεξεργασία να υποστηριχθεί από όλα τα κράτη μέλη, μεταξύ άλλων κατευθύνοντας τις ροές των απορριμάτων με τον καλύτερο δυνατό τρόπο και λαμβάνοντας υπόψη τις περιφερειακές και τοπικές συνθήκες, και για να εμποδιστεί μια «φθηνή» μορφή διάθεσης η οποία ορίζεται, εν μέρει, ως «ανάκτηση». Πρέπει να τηρηθεί η αρχή της εγγύτητας, δηλ. τα απόβλητα θα πρέπει να διατίθενται και να υποβάλλονται σε επεξεργασία εγγύς του τόπου προέλευσης τους, και πρέπει ακόμη να διασφαλισθεί ότι οι περιφέρειες έχουν τη δυνατότητα να διασφαλίσουν επαρκή ικανότητα διάθεσης και επεξεργασίας εντός της περιοχής τους.

Ακόμη, προτείνει να καταργηθούν οι ανώτατες ποσοστώσεις για την ανακύκλωση των απορριμάτων συσκευασίας, στο μέλλον και αντί τούτων να ενισχυθεί η δυναμικότητα ανακύκλωσης και των πελατών της αγοράς.

Συγχρόνως πρέπει να καθορισθεί σαφώς ότι η καύση αποβλήτων αποτελεί απόρριψη.

Τα πρότυπα αξιοποίησης πρέπει να διατηρηθούν σε ένα ενιαίο υψηλό επίπεδο. Κυρίως, πρέπει να διασαφηνιστούν και να προσαρμοστούν στην πραγματικότητα διάφορα περιοριστικά κριτήρια σχετικά με το εάν, σύμφωνα με τα παραρτήματα ΙΙΑ και ΙΙΒ της οδηγίας για τα απόβλητα, η διαδικασία διάθεσης θα πρέπει να διαβαθμιστεί ως ανάκτηση ή ως απόρριψη.

Για το λόγο αυτό, πρέπει π.χ. να θεσπιστεί υπό ποίες συνθήκες η εναπόθεση σε ορυχεία μπορεί να θεωρηθεί ανάκτηση και εάν η καύση των απορριμάτων π.χ. σε υφικάμινους από τσιμέντο μπορεί να θεωρηθεί ενεργειακή ανάκτηση.

Όσον αφορά την οδηγία για τους χώρους εναπόθεσης αποβλήτων, θα πρέπει οι απαιτήσεις να γίνουν αυστηρότερες για την επεξεργασία των αποβλήτων και τη στεγανοποίησή τους. Δεδομένου ότι σε όλη την Ευρώπη ισχύουν πολύ διαφορετικά πρότυπα για τους χώρους εναπόθεσης οικιακών αποβλήτων, εντείνεται η ανεπιθύμητη τάση μεταφοράς των αποβλήτων αυτών. Δεν θα πρέπει, μετά την πάροδο μιας προθεσμίας, να παραγράφεται η ευθύνη των χώρων εναπόθεσης από ενδεχόμενες μετέπειτα βλάβες, διότι υπάρχει ό φόβος ότι, μετά την πάροδο της προθεσμίας αυτής, την ευθύνη θα πρέπει να αναλάβουν οι τοπικές και περιφερειακές αρχές.

Για τη διαχείριση των εγκατατάσεων και χώρων εναπόθεσης που δημιουργούνται από τις τοπικές και περιφερειακές αρχές, είναι απαραίτητο να θεσπιστούν ρυθμίσεις σχετικά με την ανακύκλωση των απορριμάτων οικοδομής και τη διάθεση των άχρηστων αυτοκινήτων, ηλεκτρονικών απορριμάτων και μπαταριών.

11.5. Χειρισμοί των κινδύνων και παρακολούθηση του περιβάλλοντος

Η ΕΤΠ πιστεύει ότι η πρόταση της Επιτροπής θα πρέπει να περιλαμβάνει την ανάγκη για συλλογή και εποπτεία των χώρων απόρριψης πυρομαχικών και ραδιενεργών καταλοίπων στο έδαφος και στα ύδατα. Στην πρόταση πρέπει επίσης να ζητείται ο έλεγχος της εφαρμογής των διεθνών συμβάσεων για τη μείωση των κινδύνων από την απόρριψη υδρογονανθράκων και τη μόλυνση που προκαλούν πλοία στην ανοικτή θάλασσα.

Η ΕΤΠ καλεί την Ευρωπαϊκή Επιτροπή να προβεί στον απαραίτητο συστηματικό συντονισμό του ευρωπαϊκού δικαίου σε οριζόντιο επίπεδο, προκειμένου να διασφαλισθεί η ομοιόμορφη εκτέλεση των κοινοτικών διατάξεων για το περιβάλλον. Συγκεκριμένα, επείγει ιδιαίτερα ο συντονισμός της οδηγίας για την αποφυγή και τον περιορισμό της ρύπανσης του περιβάλλοντος με την οδηγία για την εξέταση της συμβατότητας με το περιβάλλον καθώς και την αποκαλούμενη οδηγία «Σεβέζο». Ακόμη, πρέπει να διασαφηνιστεί η σχέση του 5ου προγράμματος δράσης για το περιβάλλον με τις προεργασίες της Επιτροπής με θέμα «Εφαρμογή και έλεγχος συμμόρφωσης του ευρωπαϊκού περιβαλλοντικού δικαίου». Για παράδειγμα, οι θέσεις που περιλαμβάνονται στο έγγραφο εργασίας π.χ. σχετικά με το διαμεσολαβητή, την προσφυγή στη δικαιοσύνη, την επιθεώρηση του περιβάλλοντος, το δίκτυο IMPEL υπερβαίνουν το πεδίο του 5ου προγράμματος δράσης για το περιβάλλον. Η ΕΤΠ παραπέμπει σαφώς στη δέσμευση που ανέλαβε η Επιτροπή με την έκθεση της 21ης Νοεμβρίου 1995 σχετικά με τη «βελτίωση της νομοθετικής λειτουργίας», στην οποία ορίζει ως κατευθυντήρια γραμμή της νομοθετικής λειτουργίας την συνεκτικότητα διότι τούτη αποτελεί ισχυρό και διαφανές κριτήριο.

Η ΕΤΠ θεωρεί ότι η γενική πρόταση για περαιτέρω ανάπτυξη του 5ου προγράμματος δράσης αποτελεί αντικείμενο απόφασης του Ευρωπαϊκού Κοινοβουλίου και του Συμβουλίου βάσει της διαδικασίας συναπόφασης και σύμφωνα με το άρθρο 130 Σ, παρ. 3 της Συνθήκης ΕΚ. Συνεπώς, περαιτέρω ρυθμίσεις θα πρέπει να πραγματοποιηθούν στο πλαίσιο της τήρησης των αρμοδιοτήτων των κρατών μελών και των τοπικών και περιφερειακών αρχών σύμφωνα με το άρθρο 3, παρ. 1 και το άρθρο 4, παρ. 1, δεύτερο εδάφιο της Συνθήκης για την ΕΕ. Αντί για συνεχώς νέες και μη αλληλοεναρμονισμένες διαδικαστικές ρυθμίσεις, η Ευρωπαϊκή Επιτροπή θα πρέπει να επικεντρωθεί στη θέσπιση κατώτερων περιβαλλοντικών προτύπων.

Βρυξέλλες, 18 Σεπτεμβρίου 1996.

Ο Πρόεδρος της Επιτροπής των Περιφερειών

Pasqual MARAGALL i MIRA

() ΕΕ αριθ. C 140 της 11. 5. 1996, σ. 5.

() COM(95) 624 τελικό.

() ΕΕ αριθ. L 230 της 19. 8. 1991, σ. 1.

() ΕΕ αριθ. L 181 της 4. 7. 1986, σ. 6.

() COM(95) 691 τελικό.

() ΕΕ αριθ. C 100 της 2. 4. 1996, σ. 45.